Document ID: 31988D0489

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Ιουλίου 1988
σχετικά με τις αιτήσεις απόδοσης και την καταβολή των προκαταβολών για την προώθηση της γεωργίας σε ορισμένες μειονεκτικές ζώνες της βορείου Ιταλίας στα πλαίσια του κανονισμού (ΕΟΚ) αριθ. 1401/86
(Το κείμενο στην ιταλική γλώσσα είναι το μόνο αυθεντικό)
(88/489/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1401/86 του Συμβουλίου της 6ης Μαΐου 1986 για τη θέσπιση κοινής ενέργειας για την προώθηση της γεωργίας σε ορισμένες μειονεκτικές περιοχές της βόρειας Ιταλίας (1), και ιδίως το άρθρο 9 παράγραφος 4,
Εκτιμώντας:
ότι οι αιτήσεις απόδοσης και οι αιτήσεις καταβολής των προκαταβολών που υποβάλει η Ιταλία στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Προσανατολισμού, πρέπει να περιέχουν ορισμένα στοιχεία ώστε να είναι δυνατόν να ελεγχθεί κατά πόσον οι δαπάνες είναι σύμφωνες με τις διατάξεις του κανονισμού (ΕΟΚ) αριθ. 1401/86 και με τα προγράμματα που υποβάλλει η Ιταλία, τα οποία εγκρίνει η Επιτροπή σύμφωνα με το άρθρο 4 παράγραφος 2 του εν λόγω κανονισμού·
ότι, για να μπορεί να πραγματοποιηθεί ένας αποτελεσματικός έλεγχος, η Ιταλία θέτει στη διάθεση της Επιτροπής τα δικαιολογητικά, για μια περίοδο τριών ετών μετά την καταβολή της τελευταίας απόδοσης·
ότι είναι αναγκαίο, για την πραγματοποίηση της απόδοσης των προκαταβολών που προβλέπεται στο άρθρο 9 παράγραφος 3 του κανονισμού (ΕΟΚ) αριθ. 1401/86, να διευκρινιστούν οι λεπτομέρειες εφαρμογής και οι σχετικές διαδικασίες·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του Ευρωπαϊκού Ταμείου Προσανατολισμού και Εγγυήσεων (ΕΓΤΠΕ),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις απόδοσης που αναφέρονται στο άρθρο 9 παράγραφος 1 του κανονισμού (ΕΟΚ) αριθ. 1401/86 είναι σύμφωνες με τους πίνακες που περιλαμβάνονται στο παράρτημα Ι.
2. Η Ιταλία ανακοινώνει στην Επιτροπή, με την πρώτη αίτηση απόδοσης, τα κείμενα των εθνικών διατάξεων εφαρμογής και ελέγχου και τις διοικητικές οδηγίες, καθώς και τα έντυπα και κάθε άλλο έγγραφο σχετικά με τη διοικητική εκτέλεση της δράσης.
Άρθρο 2
Η Ιταλία θέτει στη διάθεση της Επιτροπής, για μια περίοδο τριών ετών μετά την καταβολή της τελευταίας απόδοσης, το σύνολο των δικαιολογητικών ή επικυρωμένο αντίγραφο το οποίο διαθέτει, βάσει των οποίων ελήφθη απόφαση σχετικά με τις ενισχύσεις που προβλέπονται από τον κανονισμό (ΕΟΚ) αριθ. 1401/86 και τις αιτήσεις απόδοσης και προκαταβολών που έχουν καταρτιστεί.
Άρθρο 3
Οι αιτήσεις προκαταβολών που αναφέρονται στο άρθρο 9 παράγραφος 3 του κανονισμού (ΕΟΚ) αριθ. 1401/86 είναι σύμφωνες με τους πίνακες που περιλαμβάνονται στο παράρτημα ΙΙΙ.
Άρθρο 4
1. Οι προκαταβολές του ΕΓΤΠΕ, τμήμα Προσανατολισμού, δύνανται να ισοδυναμούν κατ' ανώτατο όριο προς το 80 % του ποσού της κοινοτικής συμμετοχής στη χρηματοδότηση των δαπανών, που προβλέπονται για το έτος αναφοράς.
2. Οι προκαταβολές που δεν δαπανώνται κατά τη διάρκεια του έτους για το οποίο καταβλήθηκαν αφαιρούνται από την προκαταβολή που πρόκειται να καταβληθεί για το επόμενο έτος.
3. Προκαταβολές για το έτος που ακολουθεί καταβάλλονται μόνον εφόσον τα κατωτέρω έγγραφα έχουν διαβιβαστεί στην Επιτροπή:
- είτε μια έκθεση που συντάσσεται σύμφωνα με τον πίνακα που περιλαμβάνεται στο παράρτημα IV, σχετικά με την εξέλιξη των εργασιών κατά το προηγούμενο έτος για το οποίο καταβλήθηκαν οι προκαταβολές,
- είτε μια οριστική αίτηση απόδοσης που καταρτίζεται σύμφωνα με το άρθρο 1 παράγραφος 1.
Άρθρο 5
Η παρούσα απόφαση απευθύνεται στην Ιταλική Δημοκρατία.
Βρυξέλλες, 27 Ιουλίου 1988.

Labels: 2
19
6
18
15